|  |
| --- |
| **Gen. 11:10-32** **“God is geduldig en vasberade.”** |

Ons gaan vanoggend stilstaan by Gen. 11:10-32. Daar is mense[[1]](#footnote-1) wat reken dat daar geen spesifieke boodskap of openbaring van God is in hierdie teksgedeelte nie. Ek verskil daarvan.

Maar voordat ek daarby kom, wil ek eers ŉ paar opmerkings maak oor die Ou Testament self en hoe ons dit moet verstaan.

Die grootste dwaalleer is sekerlik mense wat die Ou Testament totaal ignoreer.

Erger nog, hulle dwaal gruwelik deur liewer die liefdevolle, genadige God van die Nuwe Testament te kies en die veroordelende, wrede God van die Ou Testament te verwerp.

Dit is natuurlik totale onsin.

Daar is net een God, Hy is ewig en onveranderlik soos ons in NGB art 1 bely. Dieselfde God openbaar Homself beide die Ou en die Nuwe Testament.

In die Ou Testament openbaar Hy ook sy liefde en genade, in die Nuwe Testament openbaar Hy ook sy toorn en oordeel.

Ons aanvaar die boeke van die Ou Testament as kanoniek – dit beteken geloofwaardig, waar en in ons geloof “onbetwis” NGB art 4.

Dit is juis van die Ou Testament wat Paulus praat as hy vir Timoteus in 2 Tim. 3:16 skryf dat, “*16Die hele Skrif is deur God geïnspireer ...*

Onthou, toe Paulus dit geskryf het, was daar nog nie ŉ Nuwe Testament soos ons dit vandag het nie. Jesus self en al die apostels gebruik die OT vrylik as gesagvolle Woord van God.

In die Ou Testament self stel God sy eienskappe ten toon.

Hy wys vir ons wie Hy is en wat Hy doen en wat Hy beplan om te doen.

In die Ou Testament leer Hy ook vir ons wie ons as mense is, wat ons karakter is en hoe verlore ons in onsself is.

Wanneer ons die Ou Testament lees, dan kyk ons by die gebeure verby om Hom daaragter te sien,

en om ons hopeloosheid te herken teenoor sy heiligheid en geregtigheid.

Ons leer sy toorn en straf oor sonde ken, maar netso ook sy genade en sy belofte van volkome verlossing.

Dit is so dat dit nog nie so duidelik is as wat dit uiteindelik in die Nuwe Testament in Christus en deur die Heilige Gees uitgebeeld word nie.

 Maar dit berei die pad daarvoor.

Iemand het dit vergelyk met ŉ standbeeld wat op ŉ voetstuk staan – sonder die voetstuk kan die standbeeld nie staan nie, en sonder die standbeeld beteken die voetstuk nie baie nie.

Die OT is dan die voetstuk vir die NT standbeeld – die een kan nie sonder die ander nie.

In die Nagmaalstafel wat gereedstaan sien ons iets van die Ou en van die Nuwe Testament. Daar is ooreenkoms en kontras.

Die ooreenkoms is God se vervulling van sy belofte van een wat verlossing sal bring, een wat die slang se kop sal vermorsel, een uit Abraham se nageslag waarin al die nasies geseën sal word.

Maar die kontras is dat ons nie meer ŉ paaslam slag en pasga eet nie, want die Lam van God het Homself reeds geoffer. Nou wys die tekens op sy liggaam wat reeds gebreek is en sy bloed wat reeds gevloei het.

En tog weer ŉ ooreenkoms dat ons soos almal in die OT met verlange uitsien na die dag wanneer Hy die verlossing in volle vervulling sal laat aanbreek met sy wederkoms.

Kom ons lees nou Gen. 11:10-32 om God se boodskap daaruit te oorweeg.

**<<Lees Gen. 11: 10-32 >>**

Daar is twee boodskappe wat my hieruit opgeval het – Die eerste is dat God nie haastig is nie, maar dat Hy vasberade sy plan bly uitvoer op sy tyd.

Na die mens se rebellie in die paradys, belowe God dat iemand uit Eva se nageslag die slang se kop sal vermorsel. Iemand wat die Satan sal verslaan en met sy oorwinning vrede met God sal bewerk.

Maar dit gebeur nie...

Kain vermoor vir Abel.

Set word gebore, maar sy nageslag verval totaal in geweld en korrupsie – hulle lewens was verrot, lees ons in Gen. 6:12.

God bewaar egter vir Noag as ŉ regverdige en Hy begenadig hom en sy gesin, sodat hulle na die sondvloed vars begin.

Maar helaas, daar is steeds geen teken van enige verlosser nie.

Weer ongehoorsaamheid en na die taalverwarring is daar stilte –

so asof niks verder aan die ontwikkel is nie.

Mens kan nie noodwendig die ouderdomme as absoluut akkuraat neem nie, maar tóg, na Babel volg nagenoeg 200 of 250 jaar sonder enige nuwe vordering.

 Wat het geword van God se belofte?

Dis die een ding wat ek dink ons uit hierdie teks kan leer – God is nie haastig nie, maar Hy is vasberade en sy plan sal voortgaan op sy tyd.

Iemand skryf oor die frustrasie van God se geduld.

Hy doen dinge op sy tyd, en dit is gewoonlik later as wat ons graag sou wou.

Hoe lank neem Hy om gesondheid weer te herstel?

Hoe lank neem Hy voordat Hy ŉ lewensmaat op jou pad bring, of jou swaarkry huweliksverhouding herstel?

Hoe lank neem Hy voordat Hy aanvaarding en nuwe hoop skenk na die trauma van ŉ geliefde se dood of die geweld of misdaad in jou lewe, die onreg van diskriminasie?

Hoe lank voordat jy vrede kan kry na iemand se verraad?

Hoe lank voordat jy weer werk het en daar uitkoms is vir versorgingsnood?

En tóg, Hy is vasberade en sal op sy tyd vooruitgang bring.

Hy het dit gedoen toe Hy vir Tera en Abram en Sarai uit Ur na Haran laat trek het na 200 of 250 jaar se stilte.

Daar was later nog sulke tye van “stilte” in die uitvoering van sy verlossingsplan.

400 jaar stilte as Israel in Egipte woon en later slawe word. Maar dan op sy tyd laat hy dinge weer vorder.

70 jaar se dood stilte tydens die ballingskap – en dan bring Hy ŉ oorblyfsel terug.

400 jaar stilte na Maleagi se profesie ... en toe kom Jesus.

En nou 2000 jaar reeds en steeds kom Hy nie terug nie...

 Die frustrasie om ŉ God te dien wat nie haastig is nie...

Maar broer en suster, Hy is God;

en Hy wat bo tyd verhewe is bepaal wanneer Hy dinge laat gebeur.

Dit is juis een van die dinge wat ons hier moet leer – om vrede te vind daarin

dat sy trou en sy liefde en die vervulling van sy beloftes en die uitvoering van sy plan vas en seker is in Hom as God.

Met tye van stilte wil Hy ons dalk om ons wil ondergeskik te maak aan sy heerskappy. Om te bly vra en te verwag, maar om op Hom te wag en so ons afhanklikheid op Hom te stel.

Sekerheid en hoop is nie afhanklik van die tempo waarteen God dinge laat gebeur nie.

Ons vrede lê nie in die tyd wanneer Hy uitkoms bring nie, maar in die geloofsekerheid dát Hy uitkoms bring - wanneer dit Hóm behaag.

Selfs al verstaan ons dit nie, kan ons verseker weet dat ook sy tye van stilte ŉ openbaring is van sy liefde.

Dis wat Petrus ons leer. In 2 Pet. 3:4 sê hy dat daar mense sal kom wat vra “*4En wat het nou geword van die belofte van sy wederkoms? Ons vaders is al dood, en tog bly alles nog net soos dit was van die begin van die skepping af.”*

Sy antwoord in v. 9 wys op die genade van ‘n God wat nie haastig is nie, maar geduldig, “*9Die Here stel nie die vervulling van sy belofte uit nie, al dink party mense so. Nee, Hy is geduldig met julle, omdat Hy nie wil hê dat iemand verlore gaan nie: Hy wil hê dat almal hulle moet bekeer.”*

Kyk na die Nagmaaltafel wat gereedstaan –

dit is bevestiging dat God doen wat Hy beplan, dat hy sy beloftes waargemaak het in die verlede – en dat Hy dit waar sal maak in die toekoms.

Terwyl jy dalk worstel in ŉ tyd wat jy dink God stilgeword het in jou lewe – weet verseker dat sy tyd reg sal wees, en al lyk Hy nie haastig nie is Hy onwankelbaar in sy liefde vir jou.

 Ook vir jou sal daar groot genade wees in sy perfekte tydsberekening.

Die **tweede boodskap** gaan oor Tera en Abraham wat eers in Haran vashaak.

Ons ontmoet vir Tera en sy kinders waar hulle in Ur woon, omtrent so 2000 voor Christus.

Ons weet nie baie van hulle af nie behalwe dat hulle in Ur gebly het, en dat hulle afgode gedien het volgens Jos. 24:2.

Sarai se naam wys dat sy waarskynlik ŉ prinses kon gewees het, en ons weet dat sy baie mooi was. Ons weet ook dat sy nie kinders kon hê nie.

Hier word nie gesê waarom Tera na Kanaän toe wou gaan nie.

Maar ons lees in Handelinge 7 dat Stephanus in sy getuienis voor die Joodse raad sê dat die Here al in Ur aan Abram verskyn het en hom geroep het na ŉ land wat Hy vir Abram sal wys.

So dit wil lyk asof die Here vir reeds in Ur vir Abram geroep het en dat Tera toe saamgegaan het. Omdat Tera egter ouer was en Abram se pa, word dit geskryf dat hy hulle geneem het.

Hulle kon egter nie reguit Kanaän toe reis nie, hulle moes om die woestyn gaan.

<<Wys kaart>>

Dit is dus logies dat hulle in deur Haran reis. Dit is ook logies dat hulle daar sou oorbly vir ŉ ruk, maar dit klink asof hulle nie net oorgebly het voordat hulle verder reis nie. Hulle het in Haran gaan woon (v.31).

Stephanus sê in Hand 7 dat Abram in Haran gewoon het en eers na Tera se dood verder gereis het, nadat die Here weer aan hom verskyn het.

Dit lyk nie asof die oorbly in Haran teen die Here se wil was nie. Nêrens in die Bybel word enige negatiewe opmerking daaroor gemaak nie.

Tog is Haran bloot maar net ŉ rusplek, of ŉ halfpad staanplek vir Abram en Sarai op hulle weg na die vreemde waar hulle eintlike roeping is.

Al bly hulle in Haran, en al lyk dit asof dit die Here tevrede is daarmee, is dit nie hulle roeping nie en hulle kan nie altyd daar bly nie.

Hulle kan die blaaskans gebruik om gewoond te raak aan die idee van die roeping na Kanaän, hulle kan hulleself voorberei vir ŉ lewe op die trekpad en uiteindelik in ŉ vreemde land.

Maar hulle kan nie anders as om uiteindelik hulle goed in Haran op te pak om verder te trek nie.

En dan eers wanneer Tera sterf, dan praat die Here weer met Abram en roep hom om om te trek. (Volgende week Gen. 12.)

Waar is ek en jy en hierdie gemeente in ons uitvoering van God se roeping?

Natuurlik roep Hy ons nie noodwendig weg uit Durban na ŉ ander land nie.

Hy het ons wel geroep om die sondige lewe van die wêreld te verlaat en heilig te lewe soos dit kinders van God betaam.

Hy het ons geroep om sy getuies te wees in die gemeenskap waar ons bly en werk en skoolgaan.

Hy het ons geroep om dissipels te maak, om na mekaar om te sien, om mekaar lief te hê, om sy liefde met ander te deel.

Ons is nie meer waar ons was voordat Hy ons geroep het nie, maar het ons nie halfpad afgepak soos Abraham-hulle in Haran nie?

Hierdie teks het my laat dink dat ons wel baie het in die afgelope paar jaar in ons verstaan dat gemeente wees nie oor onsself gaan nie maar oor ons getuienis in die samelewing.

Maar ek dink nie ons is al werklik op ŉ plek waar ons ons roeping met passie en toewyding uitleef nie. Nie na buite nie en ook nie na binne nie.

Ons kan nog nie sê dat ons soos die gemeente in Hand 2 ons heelhartig toelê op die leer van die apostels, onderlinge gemeenskap en gebede nie.

Verstaan my reg, die teks dui nie Abram se verblyf in Haran aan as iets verkeerd nie.

Maar dit is duidelik nie sy bestemming nie, dit is tydelik en toe die Here weer roep na Tera se dood, toe moes hy gaan.

Is dit nie asof die Here ons gemeente ook kans gegee het om te stabiliseer en rustig te raak nie? Dis genade, maar ons mag nie so in rus bly nie.

 Ons kan nie soos soldate wees wat binne die basis bly nie.

Ons moet as’t ware in afwagting bid en soek en luister en reg wees om te reageer wanneer Hy roep.

Want soos sy Vader Hom gestuur het, stuur Jesus ons – en gaan Hy ons nog duideliker stuur.

Jy weet dalk reeds spesifiek waarvoor die Here jou roep en dan wil ek jou aanmoedig om te gehoorsaam en nie verder te huiwer nie.

 Hoe maak jy seker of dit Hy is wat roep?

Hy gee heelwat middels om jou te help oordeel – gebed, Bybel, eredienste, gesprekke met ander gelowiges wat saam met jou kan bid en beoordeel. Maak gebruik daarvan.

Een het nie gehuiwer nie, Een het alles prysgegee in totale gehoorsaamheid aan ons Vader, Een het Homself oorgegee om lewe en versoening vir almal te bring. Jesus Christus ons Here.

En deur sy Gees lewe Hy in ons en deur ons. Laat ons dan wakker wees om sy roeping te hoor en te gehoorsaam.

Amen

1. HC Leupold, Exposition of Genesis [↑](#footnote-ref-1)